Snæfellskonur tryggðu sér annað sætið í Dominosdeildinni í körfubolta í gærkveldi þegar þær sigruðu Njarðvík 80 : 69 í Hólminum . Gestirnir höfðu yfirhöndina lengst af leik , höfðu fimm stiga forystu eftir fyrsta leikhluta og voru þremur stigum yfir í hálfleik 41 : 38 . Jafnræði var með liðunum í þriðja leikhluta , en það var síðan í lokafjórðungnum sem Snæfellskonur náðu að rífa af sér pressuna og sigruðu í þeim leikhluta 27 : 13 . Hjá Snæfelli var Kieraah Marlow atkvæðamest með 22 stig og 8 fráköst , Hildur Björg Kjartansdóttir kom næst með 17 stig og 7 fráköst , þá Helga Hjördís Björgvinsdóttir 16 stig og 11 fráköst , Berglind Gunnarsdóttir skoraði 11 stig , Hildur Sigurðardóttir 7 og tók 7 fráköst og Rósa Kristín Indriðadóttir 7 og tók 6 fráköst . Með sigrinum er Snæfell komið í 40 stig , tveimur stigum minna en deildarmeistarar Keflavíkur , sem eiga leik til góða . KR er í þriðja sætinu með 36 stig og Valur í því fjórða með 30 . Ljóst er að Snæfell mætir KR í úrslitakeppninni og Keflavík Val . Snæfellskonur eiga einn leik eftir í deildarkeppninni , einmitt gegn KR í Frostaskjóli nk. miðvikudagskvöld . Kannski mun sá leikur verða forsmekkurinn af viðureignum liðanna í úrslitakeppninni .